### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivation:

Udgifterne på det specialiserede socialområde er stigende. Det er velkendt og velbelyst særligt for de yngre borgere under 67 år, hvor indsatser og økonomien er forankret i Sociale forhold og Beskæftigelse. De økonomiske udfordringer her er velkendte.

Udgifterne til ældre borgere med handicap over 67 år er dog også stærkt stigende. Det er måske mindre synligt. Ikke desto mindre presser det økonomien i Sundhed og Omsorg. Venstre og Dansk Folkeparti ønsker at prioritere det specialiserede socialområde og borgere med handicap. Både de yngre og de ældre borgere.

Antallet af handicappede ældre over 67 år stiger hvert eneste år i [adresse], og det presser økonomien. Siden 2018 er udgifterne på området steget med cirka 50 millioner kroner.

Danskerne lever længere, og der bliver flere og flere ældre. Faktisk er der nu flere ældre over 65 år, end der er børn og unge, hvilket i sig selv er en helt ny tendens. Denne udvikling mærker man også i [adresse] - også når det kommer til antallet af ældre med handicap. Siden 2018 er der kommet 24 procent flere ældre over 67 år med handicap, og det presser økonomien og kvaliteten i hele Sundhed og Omsorg. Midlerne til de flere ældre med handicap skal nemlig findes ved omprioriteringer indenfor den samlede ramme i Sundhed og Omsorg.

Udfordringerne ser ud til at fortsætte de kommende år. Det gælder på for udgifterne til de yngre borgere med handicap, som afholdes i MSB og også for de ældre borgere med handicap, hvor udgifterne afholdes i Sundhed og Omsorg. Det en udfordring, som vi bliver nødt til at imødegå allerede nu.

I 2018 brugte kommunen cirka 90 millioner kroner på området. I 2021 var udgifterne steget til 130 millioner kroner, og i 2022 forventes udgifterne at nå helt op på 141 millioner kroner. På bare fire år er udgifterne til ældre over 67 år med handicap altså steget med cirka 50 millioner kroner. Stigningen i antallet af ældre med handicap, påvirker økonomien i hele Sundhed og Omsorg.

De øgede udgifter skyldes både at der kommer flere ældre med handicap og at udgifterne pr. borger med handicap ligeledes har været stigende. Samme mønster som opleves på det specialiserede socialområde i MSB.

Socialforhold og Beskæftigelse har i forlængelse af de seneste års budgetforlig udarbejdet materiale, der belyser udviklingen i udgifter også fremadrettet. Venstre og Dansk Folkeparti ønsker at prioritere det specialiserede socialområde og borgere med handicap. Både de yngre og de ældre borgere.

Beslutning

Venstre og DF ønsker:

- At Sundhed og Omsorg belyser, hvorledes antallet af ældre med handicap og udgifterne til ældre med handicap har udviklet sig de seneste år.

- At Sundhed og Omsorg fremlægger en forventet prognose for udviklingen i udgifter de kommende år samt beskriver evt. konsekvenser for den samlede økonomi i Sundhed og Omsorg..